CELEX: 32011R0757
Language: lt
Date: 2011-07-27 00:00:00
Title: 2011 m. liepos 27 d. Komisijos įgyvendinimo reglamentas (ES) Nr. 757/2011 dėl tam tikrų prekių klasifikavimo Kombinuotojoje nomenklatūroje

2.8.2011   
            
            
               LT
            
            
               Europos Sąjungos oficialusis leidinys
            
            
               L 199/37
            
         KOMISIJOS ĮGYVENDINIMO REGLAMENTAS (ES) Nr. 757/2011
   2011 m. liepos 27 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba pagal kurią ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės turėtų būti klasifikuojamos priskiriant 2 skiltyje nurodytą KN kodą, remiantis lentelės 3 skiltyje išdėstytais motyvais;
            
         
               (4)
            
            
               reikėtų nustatyti, kad šio reglamento nuostatų neatitinkančia valstybių narių muitinių suteikta privalomąja tarifine informacija apie prekių klasifikavimą Kombinuotojoje nomenklatūroje jos turėtojas galėtų remtis dar tris mėnesius, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje;
            
         
               (5)
            
            
               Muitinės kodekso komitetas per pirmininko nustatytą laikotarpį nuomonės nepateikė,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant minėtos lentelės 2 skiltyje nurodytą KN kodą.
   2 straipsnis
   Valstybių narių muitinių suteikta privalomąja tarifine informacija, neatitinkančia šio reglamento nuostatų, dar galima remtis tris mėnesius, kaip nustatyta Reglamento (EEB) Nr. 2913/92 12 straipsnio 6 dalyje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. liepos 27 d.
      
         
            Komisijos vardu, Pirmininko vardu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Kulkšnių nedengianti avalynė, neatpažįstama kaip moteriška ar vyriška avalynė, kurios vidpadžių ilgis ne mažesnis kaip 24 cm.
                  Išorinis padas pagamintas iš gumos, o tarpupadis – iš mažo tankio polimerų.
                  Batviršį sudaro tekstilės, odos ir plastikų gabalėliai.
                  Visą batviršio paviršių dengia pilka tekstilės medžiaga, išskyrus užkulnyje įsiūtą baltą tekstilės (fetro) gabalėlį [2 (1)] (žr. nuotrauką Nr. 655 B).
                  Šią baltą tekstilės medžiagą dengia keletas pilkos odos skiaučių – didžiąją dalį dengia užkulnio skiautė [C (1)], o dalį medžiagos – dvi skiautės, išilgai prisiūtos abiejuose bato šonuose [D (1)], ir dvi skiautės, gaubiančios bato keltį [B (1)] (žr. nuotrauką Nr. 655 C).
                  Pačiame užkulnio gale šią baltą tekstilės medžiagą dengia užsiūta juodos vandeniui nepralaidžios tekstilės medžiagos skiautė ir tamsiai pilko plastiko gabalėlis [b (1)] (žr. nuotrauką Nr. 655 C). Juoda tekstilės medžiaga matoma per mažas plastiko gabalėlio kiaurymes.
                  Pirmiau minėtos pilkos tekstilės medžiagos susiūtos viena su kita ir pritvirtintos prie pado. Vienoje bato pusėje dvi pilkos tekstilės medžiagos skiautės susiūtos zigzaginiu dygsniu, iš abiejų jo pusių papildomai sutvirtintu balnasiūle (žr. nuotrauką Nr. 655 D). Sujungimui sutvirtinti po abiem tekstilės skiautėmis tomis pačiomis balnasiūlėmis prisiūta tekstilinė juostelė.
                  Bato nosyje pilko plastiko gabalėlis [a (1)] dengia po juo esančią pilką tekstilės medžiagą.
                  Abiejose bato pusėse pilkos odos skiautės [A (1)] pritvirtintos prie tekstilės medžiagos, o ant odos (arba) pilkos tekstilės medžiagos viršaus dar užsiūtos keturios vertikalios tekstilinės juostelės [1 (1)] (žr. nuotraukas Nr. 655 A ir 655 D). Be to, iš vienos tekstilinės juostelės suformuota kilpelė prisiūta prie tekstilės medžiagos ties avalynės užkulniu.
                  (treniruočių bateliai)
                  (Žr. nuotraukas Nr. 655 A, 655 B, 655 C ir 655 D) (2)
                  
               
               
                  6404 11 00
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, Kombinuotosios nomenklatūros 64 skirsnio 4 pastabos a ir b punktais, 64 skirsnio 1 papildomąja pastaba ir KN kodus 6404, 6404 11 00 atitinkančiais prekių aprašymais.
                  Nustatant batviršį sudarančią medžiagą, apibrėžtą 64 skirsnio 4 pastabos a punkte, neturi būti atsižvelgiama į bato nosį dengiantį pilko plastiko gabalėlį [a (1)], nes, sutvirtindamas po juo esančią pilką tekstilės medžiagą, jis apsaugo kojų pirštus.
                  Taip pat neturi būti atsižvelgiama nei į abiejose bato pusėse užsiūtas keturias vertikalias tekstilines juosteles [1 (1)], sutvirtinančias avalynės šonus, nei į ties avalynės užkulniu prisiūtą tekstilinę kilpelę, kuri yra priedas, padedantis lengviau apsiauti batą.
                  Neturi būti atsižvelgiama ir į abiejose bato pusėse prie pilkos tekstilės medžiagos pritvirtintas pilkos odos skiautes [A (1)], taip pat sutvirtinančias avalynės šonus.
                  Balta tekstilės medžiaga [2 (1)] taip pat nelaikytina batviršį sudarančia medžiaga, nes net dalis šios medžiagos nėra matoma išoriniame avalynės paviršiuje (žr. KN paaiškinimų 64 skirsnio paaiškinimų Bendrųjų nuostatų 1 punkto a papunkčio paaiškinimų antros pastraipos pirmą sakinį).
                  Tuo tarpu pilkos odos skiautės [B, C, D (1)], kurios dengia didžiąją dalį arba dalį baltos tekstilės medžiagos [2 (1)] (žr. nuotraukas Nr. 655 B ir Nr. 655 C), laikytinos batviršį sudarančiomis medžiagomis, nes visas jų paviršius arba jo dalis matomas išoriniame avalynės paviršiuje, be to, jos nėra nei priedai, nei sutvirtinimai.
                  Juoda vandeniui nepralaidi tekstilės medžiaga, esanti po tamsiai pilka plastiko medžiaga avalynės užkulnyje [b (1)], nelaikytina batviršį sudarančia medžiaga, nes tai tik įdėklas, kliudantis vandeniui prasisunkti pro plastiko gabalėlio kiaurymes. Todėl tamsiai pilko plastiko gabalėlis taip pat laikytinas batviršį sudarančia medžiaga, apibrėžta 64 skirsnio 4 pastabos a punkte.
                  Pilkos tekstilės medžiagos laikytinos batviršį sudarančiomis medžiagomis apibrėžtomis 64 skirsnio 4 pastabos a punkte, nes jos patvariu sujungimu sujungtos viena su kita ir su kitomis pirmiau nurodytomis batviršį sudarančiomis medžiagomis [B, C, D, b (1)] (žr. KN paaiškinimų 64 skirsnio paaiškinimų Bendrųjų nuostatų 1 punkto a papunkčio paaiškinimų antros pastraipos paskutinį sakinį kartu su 1 punkto c papunkčio paaiškinimų antros pastraipos paskutiniu sakiniu).
                  Be to, pirmiau nurodytos batviršį sudarančios medžiagos [B, C, D, b (1) ir pilkos tekstilės medžiagos] (žr. nuotrauką Nr. 655 C), turi batviršiui būdingų savybių, kitaip tariant, pakankamai prilaiko koją, kad avint tokia avalyne būtų galima vaikščioti (žr. 64 skirsnio 1 papildomosios pastabos pirmos pastraipos antrą sakinį).
                  Pašalinus pirmiau nurodytus sutvirtinimus ir priedus (žr. nuotrauką Nr. 655 C), pilkų tekstilės medžiagų dengiamas išorinis avalynės paviršiaus plotas yra didesnis nei kitų medžiagų [B, C, D, b (1)], pirmiau priskirtų batviršį sudarančioms medžiagomis, dengiamas plotas, todėl laikytina, kad avalynės batviršis yra iš tekstilės medžiagų, kaip apibrėžta 64 skirsnio 4 pastabos a punkte.
                  Pado dalimi, besiliečiančia su žeme, laikytina guma, kaip apibrėžta 64 skirsnio 4 pastabos b punkte. Taigi laikytina, kad avalynės išorinis padas yra iš gumos.
               
            
         
      
         (1)  Numeris ir (arba) raidė nurodo numerį ir (arba) raidę nuotraukose.
      
         (2)  Nuotraukos pateiktos tik dėl informacijos.